Brandslagoffer Sean: Ma huil trane van blydskapSean Smith Amoré Jooste, familiewoordvoerder, het Saterdag gesê Sean (16) is nie meer aan ŉ ventilator gekoppel nie. “Hy praat en eet jogurt. Mé-Lissa sal binnekort by hom gaan kuier. Hy het haar gebel en gesê: ‘Hallo, Mamma’. Sy het trane van blydskap gehuil. Ons dien ŉ almagtige God en alle eer aan hom. Dit is ŉ groot verbetering.” Jooste het Vrydag gesê Sean is nie meer onder verdowing nie. “Sy oë is oop en hy reageer op ons vrae deur sy kop te knik. Hulle beheer sy pyn. Sy plastiese chirurg sal ons laat weet wanneer Sean weer teater toe moet gaan. Sy gesig, hande en ŉ gedeelte van sy linkerarm is nou oop.” Smith het vroeër gesê dit breek haar om haar seun in die hospitaal te sien lê. “Ek mis jou klipharde lag, jou voetstappe op pad na my kamer toe, ons selfies, ons koffietydjies. Ek sal enige tyd jou pyn oorvat. Ek is so dankbaar dat jy my kind en my hero fighter is. Love you, boertjie.” Maroela Media het vroeër berig Sean, ŉ leerder en inwoner van Theresapark in die noorde van Pretoria, het op 17 Oktober derdegraadse brandwonde aan sy hande, ken en nek en gedeeltes van sy rug, bors en arms opgedoen nadat sy hemp aan sy lyf aan die brand geslaan het in ŉ fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem waar die hospitaal hom op hul onkoste behandel het voor hy na die Dr. George Mukari-hospitaal oorgeplaas is toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en dus is daar geld ingesamel om hom na ŉ private hospitaal oor te plaas. Hy is later na die Milpark-hospitaal in Johannesburg oorgeplaas. Die Hero Burn Foundation help steeds om geld in te samel. Skakel 082 902 1133 of klik hier vir hul bankbesonderhede. Gebruik “Sean” as verwysing. Lees vorige berigte oor Sean Smith op Maroela Media.